17 банки в еврозоната спират да отпечатват "Бин Ладенки" | Бизнес.dir.bg
17 банки в еврозоната спират да отпечатват "Бин Ладенки"
Малките лилави купюри от 500 евро ще останат в обращение и ще могат да се използват
07:42 | 28 януари 2019 | Редактор: Десислава Димитрова 8 6577 Снимки: Getty Images/Guliver Photos
Седемнайсет от 19-те централни банки в еврозоната спират от днес да емитират банкноти от 500 евро, наричани "Бин Ладенки" заради обвиненията, че се ползват от трафиканти, тъй като 1 милион евро в такива купюри тежи едва 2,2 килограма, предаде Франс прес, цитирана от БТА.
Освен това те се използват твърде малко във всекидневната икономика.
Единствено Австрия и Германия, които са особено привързани към парите в брой във всекидневието си, ще продължат въпреки това да издават тези банкноти още три месеца, до 26 април.
Малките лилави купюри от 500 евро ще останат в обращение и ще могат да се използват като платежно средство, уточнява Европейската централна банка (ЕЦБ), която взе решение за спирането им още през 2016 година заради лошата им репутация. Те обаче постепенно ще бъдат изтегляни.
В момента банкнотите от 500 евро са едва 2,4 процента от броя на евробанкнотите в обращение и малко над 20 процента от общата им стойност или около 261 милиарда евро, според статистически данни на ЕЦБ. През ноември в обращение са били близо 521 милиона такива купюри. /